b'\n_START_ARTICLE_\nStrateginen informaatio\n_START_SECTION_\nIntuitionvastaisten toimijoiden strateginen tieto\n_START_PARAGRAPH_\nAntropologi Pascal Boyerin mukaan jumalat, henget ja esivanhemmat tulevat ihmisille merkitt\xc3\xa4v\xc3\xa4mmiksi, jos niill\xc3\xa4 uskotaan olevan strategista tietoa. Vaikka jumalat oletetaan ihmism\xc3\xa4isiksi, ne eroavat kuitenkin hyvin paljon ihmisist\xc3\xa4 siten, ett\xc3\xa4 niiden oletetaan p\xc3\xa4\xc3\xa4sev\xc3\xa4n vapaasti k\xc3\xa4siksi kaikkeen sosiaalisen toiminnan kannalta merkitt\xc3\xa4v\xc3\xa4\xc3\xa4n tietoon. T\xc3\xa4m\xc3\xa4 tekee jumalista vakavasti otettavia verrattuna ihmisiin. Jumalien koetaan tiet\xc3\xa4v\xc3\xa4n asioista enemm\xc3\xa4n ja paremmin kuin ihmisten. Ne ovat useissa paikoissa yht\xc3\xa4 aikaa tai n\xc3\xa4kym\xc3\xa4tt\xc3\xb6miksi muuttumalla hankkivat tietoa, jota tavallisen kuolevaisen on mahdoton saavuttaa._NEWLINE_Koska jumalilla on t\xc3\xa4ydellinen p\xc3\xa4\xc3\xa4sy strategiseen tietoon, ne t\xc3\xa4ytyy ottaa huomioon jokap\xc3\xa4iv\xc3\xa4isiss\xc3\xa4 toimissa. Kanssak\xc3\xa4ymisen moraalisten k\xc3\xa4ytt\xc3\xa4ytymiss\xc3\xa4\xc3\xa4nt\xc3\xb6jen rikkomisesta on odotettavissa jumalan rangaistus. Jumalat eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 n\xc3\xa4e joka hetki ihmisten el\xc3\xa4m\xc3\xa4\xc3\xa4n, mutta heill\xc3\xa4 on p\xc3\xa4\xc3\xa4sy siihen aina tilanteissa, joissa k\xc3\xa4ytt\xc3\xa4ytymiss\xc3\xa4\xc3\xa4nt\xc3\xb6j\xc3\xa4 rikotaan. Jumalille oletettu kyky saavuttaa strategista tietoa on ihmismielen piirre. Eri kulttuureissa ja yhteis\xc3\xb6iss\xc3\xa4 moraalis\xc3\xa4\xc3\xa4nn\xc3\xb6t vaihtelevat. Jumalien ajatellaan tilanteesta riippuen n\xc3\xa4kev\xc3\xa4n eri asioita. N\xc3\xa4keminen on kuitenkin yleismaailmallinen piirre. Koska jumalalla on kyky n\xc3\xa4hd\xc3\xa4 ihmisen el\xc3\xa4m\xc3\xa4\xc3\xa4n moraalis\xc3\xa4\xc3\xa4nt\xc3\xb6j\xc3\xa4 rikottaessa, siit\xc3\xa4 tulee v\xc3\xa4ist\xc3\xa4m\xc3\xa4tt\xc3\xa4 el\xc3\xa4m\xc3\xa4\xc3\xa4 ohjaava toimija. Pelko jumalan rangaistuksesta kannustaa k\xc3\xa4ytt\xc3\xa4ytym\xc3\xa4\xc3\xa4n s\xc3\xa4\xc3\xa4nt\xc3\xb6jen edellytt\xc3\xa4m\xc3\xa4ll\xc3\xa4 tavalla. Kaikki eiv\xc3\xa4t kuitenkaan usko jumalaan, eiv\xc3\xa4tk\xc3\xa4 siksi pelk\xc3\xa4\xc3\xa4 jumalan rangaistusta. Mik\xc3\xa4li jumalat eiv\xc3\xa4t p\xc3\xa4\xc3\xa4sisi k\xc3\xa4siksi strategiseen tietoon, ne l\xc3\xa4hestyisiv\xc3\xa4t huomattavasti muita intuitionvastaisia toimijoita (toimijoita, jotka rikkovat ihmisten alitajuisia oletuksia heist\xc3\xa4).'